· PRIJEDLOG ODLUKE - 
Na temelju članka 9. stavka 10. Zakona o grobljima („Narodne novine“ br. 78/25 i 80/25), članka 20. Odluke o grobljima („Službeni glasnik Općine Gundinci“ br. 05/26) i članka 28. Statuta Općine Gundinci („Službeni vjesnik Brodsko-posavske županije“ br. 14/21), Općinsko vijeće Općine Gundinci na sjednici održanoj _______________ 2026. godine, donijelo je:
ODLUKU
O VISINI I NAČINU PLAĆANJA GROBNIH NAKNADA
I. OSNOVNI POJMOVI
Članak 1.
Ovom Odlukom utvrđuje se visina i način plaćanja:
naknade kod dodjele grobnog mjesta na korištenje na neodređeno vrijeme,
godišnje grobne naknade za korištenje grobnog mjesta te
naknada za izdavanje suglasnosti za uređenje grobnog mjesta i izgradnju spomenika na području Općine Gundinci (dalje: na području Općine).
II. NAKNADA KOD DODJELE GROBNOG MJESTA NA KORIŠTENJE NA NEODREĐENO VRIJEME
Članak 2.
Kod dodjele grobnog mjesta na korištenje na neodređeno vrijeme, utvrđuje se naknada i to kako slijedi:
a) Visina jednokratne naknade za dodjelu novog grobnog mjesta za korisnike, odnosno nasljednike iznosi:
za grobno mjesto za ukop 1 osobe: 35,00 eura;
za grobno mjesto za ukop 2 osobe: 70,00 eura;
za grobno mjesto za ukop 3 i više osoba: 100,00 eura;
b) Visina jednokratne naknade za dodjelu napuštenog grobnog mjesta za korisnike iznosi:
za grobno mjesto za ukop 1 osobe: 100,00 eura;
za grobno mjesto za ukop 2 i više osoba: 150,00 eura.
Članak 3.
(1) Naknada za dodjelu grobnog mjesta na korištenje plaća se jednokratno prilikom dodjele grobnog mjesta na korištenje, a ista se utvrđuje rješenjem o dodjeli grobnog mjesta i plaća u roku od 8 dana od dana izdavanja rješenja.
(2) Naknada za dodjelu grobnog mjesta na korištenje na neodređeno vrijeme koristi se za izgradnju i uređenje novih grobnih mjesta i infrastrukture na predmetnom groblju.
(3) Općina Gundinci organizira prikupljanje i evidentiranje sredstava od grobnih naknada te naknade za izdavanje suglasnosti za uređenje grobnog mjesta i izgradnju spomenika.
III. GODIŠNJA GROBNA NAKNADA ZA KORIŠTENJE GROBNOG MJESTA
Članak 4.
(1) Godišnja grobna naknada plaća se u pravilu jednom godišnje kao naknada za održavanje i upravljanje grobljem.
(2) Plaćanjem godišnje grobne naknade korisnik grobnog mjesta ne oslobađa se obveze održavanja grobnog mjesta koje mu je dodijeljeno na korištenje.
(3) Godišnju grobnu naknadu za korištenje grobnog mjesta plaćaju korisnici prema roku uplate naznačenom na uplatnici.
(4) Korisnici kojima se dodijeli grobno mjesto iza 1. studenog tekuće godine, zadužuju se za grobnu naknadu u sljedećoj kalendarskoj godini.
(5) Korisnik grobnog mjesta dužan je redovito plaćati godišnju naknadu za korištenje grobnog mjesta.
(6) Korisnik grobnog mjesta u koje je sahranjen poginuli branitelj u Domovinskom ratu oslobođen je plaćanja godišnje naknade za korištenje samo tog grobnog mjesta.
Članak 5.
(1) Godišnju naknadu za korištenje grobnog mjesta plaća korisnik po metru četvornom (m²) tlocrtne površine grobnog mjesta i iznosi: 1,90 EUR / m² godišnje.
(2) Ukupni godišnji iznos naknade za pojedinačno grobno mjesto izračunava se množenjem jedinične cijene od 1,90 EUR s ukupnom tlocrtnom površinom tog grobnog mjesta.
IV. NAKNADA ZA IZDAVANJE SUGLASNOSTI ZA UREĐENJE GROBNOG MJESTA I IZGRADNJU SPOMENIKA
Članak 6.
(1) Za izvođenje građevinskih, klesarskih i drugih obrtničkih radova na uređenju grobnog mjesta i izgradnji spomenika, korisnik grobnog mjesta dužan je ishoditi prethodnu pisanu suglasnost upravitelja groblja Općine Gundinci.
(2) Za groblje u Gundincima, utvrđuje se naknada za izdavanje suglasnosti za uređenje grobnog mjesta i izgradnju spomenika koju plaća korisnik grobnog mjesta.
(3) Naknada iz stavka 2. ovoga članka iznosi 30,00 eura, a odnosi se na sljedeće radove: svi radovi na uređenju grobnog mjesta (postavljanje spomenika, postavljanje pokrovne ploče, postavljanje slova na spomeniku, adaptacija gornjeg dijela grobnice, brušenje okvira, brušenje postojećeg okvira, ugradnja slike na spomenik, izrada betonske staze oko groba).
V. NADZOR
Članak 7.
Nadzor nad primjenom odredbi ove Odluke vrši Jedinstveni upravni odjel Općine Gundinci.

Članak 8.
Naknade iz ove Odluke predstavljaju prihod proračuna Općine Gundinci i koriste se u svrhu održavanja groblja na području Općine.
Članak 9.
Na sve što nije uređeno ovom Odlukom primjenjuju se:
Odluka o grobljima na području Općine Gundinci („Službeni glasnik Općine Gundinci“ br. 05/26),
Zakon o grobljima („Narodne novine“, br. 78/25, 80/25).
VI. PRIJELAZNE I ZAVRŠNE ODREDE
Članak 10.
(1) Danom stupanja na snagu ove Odluke prestaje važiti Odluka o visini grobnih naknada („Službeni vjesnik Brodsko-posavske županije“ br. 01/19).
(2) Ova Odluka stupa na snagu osmoga dana od dana objave u „Službenom glasniku Općine Gundinci“.
OPĆINSKO VIJEĆE OPĆINE GUNDINCI
KLASA: ___________________
URBROJ: __________________
Gundinci, ________________ 2026. godine
PREDSJEDNICA OPĆINSKOG VIJEĆA
Marija Kadić


OBRAZLOŽENJE
Uz Prijedlog Odluke o visini i načinu plaćanja grobnih naknada
I. PRAVNI TEMELJ
Pravni temelj za donošenje ove Odluke sadržan je u članku 9. stavku 10. Zakona o grobljima („Narodne novine“ br. 78/25 i 80/25) kojim je propisano da odluku o visini naknade za dodjelu grobnog mjesta i godišnje grobne naknade donosi predstavničko tijelo jedinice lokalne samouprave. Nadalje, članak 20. nedavno donesene Odluke o grobljima („Službeni glasnik Općine Gundinci“ br. 05/26) te članak 28. Statuta Općine Gundinci daju izravno ovlaštenje Općinskom vijeću za uređivanje i donošenje ovog akta.
II. RAZLOZI DONOŠENJA I OCJENA STANJA
Općina Gundinci usvojila je novu krovnu Odluku o grobljima (br. 05/26), čime se pojavila pravna potreba za donošenjem pratećeg provedbenog akta koji precizno uređuje financijske aspekte upravljanja grobljem. Dosadašnja Odluka o visini grobnih naknada datira iz 2019. godine („Službeni vjesnik Brodsko-posavske županije“ br. 01/19) te ju je potrebno staviti izvan snage radi usklađivanja s novim zakonskim okvirima, uvođenja službene valute euro te redefiniranja troškova.
Glavna novina u ovom prijedlogu Odluke je uvođenje naknade za izdavanje prethodne pisane suglasnosti za uređenje grobnog mjesta i izgradnju spomenika u iznosu od 30,00 eura. Dosadašnja praksa uočila je potrebu za jačom administrativnom i tehničkom kontrolom nad obrtničkim, klesarskim i građevinskim radovima koji se izvode na groblju u Gundincima, kako bi se spriječilo oštećenje susjednih grobnih mjesta, osiguralo poštivanje komunalnog reda i očuvala infrastruktura groblja.
III. CILJ DONOŠENJA AKTA
Donošenjem ove Odluke postiže se:
Potpuna pravna usklađenost s važećim Zakonom o grobljima i općinskim propisima,
Jasno definiranje transparentnih cijena za dodjelu novih i napuštenih grobnih mjesta,
Uvođenje reda pri izvođenju klesarskih i građevinskih radova putem sustava pisanih suglasnosti Uprave,
Osiguravanje namjenskih prihoda u proračunu Općine koji će se koristiti isključivo za redovito održavanje, čišćenje i uređenje infrastrukture mjesnog groblja.
IV. FINANCIJSKA SREDSTVA POTREBNA ZA PROVOĐENJE AKTA
Za provođenje ove Odluke nije potrebno osigurati dodatna financijska sredstva u proračunu Općine Gundinci. S druge strane, primjenom ove Odluke osigurat će se stabilan i namjenski priljev sredstava u proračun, namijenjen podizanju komunalnog standarda i održavanju groblja.
Slijedom navedenog, predlaže se Općinskom vijeću Općine Gundinci razmatranje i usvajanje ove Odluke u predloženom tekstu.
